钦定古今图书集成/方舆汇编/职方典/第1139卷 > 安陆府学校考 府县志合载
## 钦定古今图书集成/方舆汇编/职方典/第1139卷 > 安陆府学校考 府县志合载

本府

安陆府学　。宋郢州学在城东南二里石龟头，其后汉水冲啮，乃徙而北，距旧址三百步。元安陆学因之。明洪武八年，改府为州，即镇远楼为安陆州学。十五年，始还故址。大成殿在明伦堂之右。斋曰《志道》，曰《正谊》，曰“达材。” 明年，庙学火。二十三年，曹公、李文忠新创之。景泰中，知州顾震、天顺初，知州赵熙相继修。成化中，知州俞荩复辟“广盈仓” 址为射圃。成化末，提学副使薛纲、佥事高绣隘其规，复增修之。弘治五年，学正林启又作后堂、讲堂。弘治八年，兴献王诣庙行释奠礼，见殿宇倾圮，重加修葺，易棂星门以绿琉璃瓦。正德十二年，知州王槐又作名宦、乡贤二祠。十三年，庙庑俱圮，兴献王给银四百两修理。嘉靖十年，升为府学。广盈仓改为钟祥县治，射圃亦废入县基。十二年，以钟祥县附承天府学。二十二年，知府吴惺又作号房六十间，厨房五间于棂星门左。三十年，巡抚屠大山、巡按胡宗宪奏请重修，凡庙殿门庑，悉加崇饰。万历二十六年，知府常裕重修。二十九年，知府孙文龙辟修云路。门内东偏为宰牲亭，西偏为致斋所，中为泮池，宋玉井在焉。戟门左为名宦祠，右为乡贤祠，敬一亭在名宦祠之左。后殿御制碑。亭旁夹室为藏书、祭器二库碑亭后及左、右为学宫公署。东为明伦堂，后为讲堂。前设坊一座，中扁“义路” 、礼门，左右石刻“忠孝节义” 四大字，为紫阳朱先生书。东西两厢为诸生号舍。又前为学门，知府孙文龙加屏墙于外。万历四十四年，分守道高第知府李养蒙建魁星楼于仪门外，左建“尊经阁” 于正殿后。崇祯十六年，流贼据郢，文庙东庑戟门俱毁。

皇清顺治四年，知府李文芳“捐修。”十二年，知府李起。

元复修。十八年，知府马逢皋等皆修。旧有题名坊，久圮。康熙四年，知府张尊德、史廷飏等重修。大成殿五间，东庑、西庑各十五间，戟门三间。泮池在㦸门前，上有石桥。棂星门三座，祭器库三间，神厨五间，尊经阁三间，敬一亭三间，殿后建启圣祠三间，名宦祠三间，乡贤祠三间，省牲亭三间，更衣亭三间，宋玉井亭一座，石牌坊一座，木牌坊一座。

教谕宅一所　，在“明伦堂后。”

训导宅二所　一在正殿西，一在启圣祠后。射圃　旧在学宫东，久废。

濂溪书院　在东城七里湾之堵家堰。

“文昌书院　” 《在子胥台》之南。

“甘棠书院　” 在南关外。

社学二所　一在南门外，一在山川坛右，俱废。学田　绝荒一处见存四处，一在叶家河，一在南山，一在泉崖，一在多宝湾。原额田一千六百三十二亩九分有奇，实荒田一千零六十亩九分八釐有奇，实熟田七十一亩四分三釐有奇。钟祥县学　，锺邑学宫。明洪武八年为安陆州学，嘉靖改州为府，即以安陆州学改为府学，而《钟祥》附之，未另立学，县亦未另设官役。盖以外六邑各有学，而府县止总设一学，府学即县学也。

外州县

京山县学　在县治西。宋崇宁中，知县刘干建于“角陵驿遗址。元至正间，县尹贾泰亨以两庑从祀未备，于荆门州学得从祀画像，乃改塑之，而庑隘不可尽容。” 至元六年，县尹泰伯颜不花与教谕周德孙议增庑四楹，又增塑左丘明以下三十二人像。后毁于兵。明洪武五年，知县刘桓改于县治之西，今学宫是也。中为大成殿，十四年，知县李文秉建。景泰六年，参政曾蒙简嫌其狭小，属知县张盖撤而宏之。天顺六年，知州赵熙、教谕陈洪始讫其事。正德中，稍为居民所侵，学生谢诏等复之。嘉靖十二年，御史胡东皋行县，睹诸像戴笠，风日中，属知县费颐、教谕萧

濬重建。三十八年县丞俞松，三十九年知县张铉，相继修。自此凡百馀年，殿宇倾颓已久，神主露立。崇祯十年邑人太仆寺卿刘兰率士重修。

“先师庙” ，东西为两庑十八间，为神库、神厨各二。前

为戟门，门之外为泮池，周回百步，有石桥，正统十四年提学韩杨造。又前为棂星门，旧以木，知县费颐易以石。前有屏，广四丈，高二丈，有坊曰“聚奎。” 崇祯十三年修，易以“圣域” 、贤关。左为儒学门，旧在左偏，万历三十八年改右偏。

皇清顺治十五年仍改“左门。”内有文昌阁，崇祯七年

邑人刘兰建明伦堂，洪武五年知县刘桓建，东西为斋，曰《博文》，曰《约礼》，今废。后为庄敬堂，今废。殿之左为敬一亭，知县费颐建，今废。后为启圣祠，今废；左右为名宦、乡贤二祠，今并废。

教谕宅　在殿后

训导宅　在殿左右。俱废。顺治十四年，教谕闵言重修。

社学　在县治南三十步，与新开道对直。明嘉靖三十八年，县丞俞松重修。额置教督一人。学基　。顺治十四年清丈，学地南横八十弓，北横八十九弓，中置一百一十弓。积九千三百七十九弓，该基三十九亩八釐零。

学田　在宝香村。嘉靖三十五年，邑人太学生杨大鸿置田三顷有奇。

书院田　：在县南郑家畈。顺治十八年，邑人御史郑友元置田七十一亩。

潜江县学　在县治东。元世祖时，随县迁建。延祐间，知县完伯颜建，立殿、庑、堂阶。教谕李惟中有记。明洪武元年，知县史纯一创立学门廨宇。景泰三年，荆门府推官符节、天顺八年知县吕文修。弘治十三年知县史华重修。嘉靖初，诏改“大成殿” 为

先师殿增敬一亭。“启圣祠” 知县夏泗移置稍前，然

东濒潜水，水溢，堂舍俱圮。六年，知县萧廷达筑堤以障，令民庐其上，征税为诸生灯膏之需。万历七年，知县朱熙洽重修。十一年水圮，知县王建中、曹珩相继修。东西为庑各七，知县胡璘建。庑北各为神厨、神库，南各为库房。前中为戟门，为内泮池。知县朱熙洽加石甃池。东为“致斋所” ，知县潘之祥修。外为棂星门。嘉靖间，教授周宸易以石柱。门外为屏，屏外为大泮池。知县曹珩重修石栏，周回百丈。明伦堂旧为三间，隆庆六年，知县梁栋左右各增一间，东西为斋，东曰“存心” ，西曰“养性。” 嘉靖间，改曰“崇正道、迪正学。” 西南为会馔堂，后改为祠。东为名宦祠。万历元年，李之修建东斋。南为道义门，门外有魁字墙。万历七年，知县朱熙洽立。又南为学门，东西夹棂星门，门内东西号房各五间，今废。堂后为敬一亭，又后为启圣祠，又后为尊经阁。

教谕宅一所　，在学宫后。

训导宅二所　在学东西两侧。

白鹤书院　元湖北提刑副使姚燧建，今城隍庙地，其旧址也。

石桥书院　在县治西之龙渊寺。元泰定间，学士林士渊建。

阳春书院　在西门，万历元年知县李之珍建。同仁书院　在县治左，督学佥事刘垓建。中洲书院　郭氏家祠一曰“孝思祠” ，内有椿桂堂、环翠亭、讲经所、大本、达道斋，郭世朝懋贞先生建。

传经书院　在南城内

皇清康熙十年，县令王又旦建。内有传经堂、“说诗台。”

“操缦轩” 又内“为藏书楼” ，“东西文场。”

射圃　在东舍前

社学二所　一在县西河街，一在县关帝庙前。成化十五年，知县胡邻创建。今俱废。

学田　，隆庆三年，知县梁栋置田三十亩，坐落红花垸。万历二十八年，知县潘之祥又广田三十三亩，坐落边江垸，递年课银四两五钱。今崩入河。

沔阳州学　，旧系沔阳府，在城西南。元季毁于兵，遂迁东北。明洪武九年，改为州学，明年知州金德增修。宣德以来，知州李震等相继修。成化九年，知州吕文复修，其后知州孙衍、彭万里皆修。至正德十年，知州徐咸以其敝隘，撤而新之。十一年，知州李濂、嘉靖间按察副使刘士元等俱修。万历十年知州史自上等重修。崇祯十四年知州章旷重修。

皇清康熙年间，知州佟成年等又修葺戟门泮池。官

道并建下马坊

“先师庙” 两翼为东庑。西庑为神厨，在东庑旁神库。

宰牲房在东庑地，今废。前为戟门，门之前为泮池，池东有芹香亭，今废为桥，又前为棂星门。启圣祠在敬一亭后，顺治十二年学正黄尔鼎修。敬一亭在明伦堂后。知州储奉诏建。戟门左为名宦祠，右为乡贤祠。明伦堂东为兴诗斋，旧曰“率性” ，西曰立礼斋，旧曰“修道” ；为成乐斋，旧曰“立教” ，崇祯二年裁一。东为馔堂，今废。堂后为茂林门。学正王蓥建，筑堤其后，植柳数百株，今蔚然成林。为“瑞莲池” ，即易炳文故居为斋宿所。知州储建东西各一。旧在西庑下，东庑后为径坊，曰“义路礼门。” 东为书舍，凡三十楹。为魁星楼，在学门东。前为仪门，又前为学门。

学正宅　在学内

训导宅二　，一在学正宅后，一在明伦堂西。崇祯己卯，因颓圮，改于学正前。

南湖书院　旧《志》：“在州学。”

复中书院　旧《志》：“在城南” ，今废。

仁风书院　在同仁门外莲池右，即《荔枝园》故址。

皇清康熙十二年，知州浩冲鼎建。

射圃　射亭　俱知州万里建，旧在仪门东，今为书舍地。崇祯辛巳又改扩于西庑后。

社学四所　在城二，在乡二，俱废。

义学　明正德十三年，知州李濂割预备仓地刱立，今废。

景陵县学　“旧在城内西南隅。宋治平中，刱置学宫。元至治、泰定间次第修。顺帝至元四年戊寅，沔阳郡守安宁伯、监县忽都不花、教谕傅珪重建，后毁于兵。明洪武三年重建。正统十年，知县顾行、教谕翁善复建。成化十六年，知县姜绾撤而新之。弘治十二年，知县周瑞重修。正德十三年知县李柬、嘉靖七年州官任” 佃，十年同知欧贤，署事京山县丞金文默俱修。

新儒学在城外正北方。明嘉靖二十年，佥事柯乔徙置北门外清河桥北。

皇清顺治十八年，侍御史顾《豹文》等重建。先是六年

十月初七日，大成殿忽轰然有声如雷，隐隐红光烛天。至初九日，火起东南殿角，烈焰弥空。同时两庑、戟门、神库、牲库、斋所、宦祠俱就焚。署县经历崔鹿鸣、训导周文旭抱木主而出，置明伦堂，春秋祭祀，俱在于此。至顺治十七年十一月朔，合官员士民倡义输助，庙乃告成。东庑、西庑在大成殿前，明伦堂在大殿后。博文斋旧名“率性” ，在明伦堂东。约礼斋旧名“存诚” ，在明伦堂西。东廨西廨在斋外。崇圣、育英门在堂前。礼门义路在斋东。西大魁亭在礼门东。神库在礼门内。启圣祠旧在西庑，今在廨东。遗像亭旧在敬一亭，后因大成殿毁，移置明伦堂，今复还原位。敬一亭在明伦堂后。名宦、乡贤二祠旧在启圣祠前，今移置戟门东西。尊经阁在敬一亭后。风雩亭在堂后西北隙地号房，在风雩亭左右。戟门在大成殿前。棂星门在戟门前。旧植以木，今更树以石。育贤、“拔俊” 二坊在戟门东西。泮池旧有泮桥，跨池中，东西为两桥。嘉靖二十年水决，两桥崩。三十七年，推官袁履素省中桥，筑东西桥为坦道。天启辛酉，知县程维楧以泮水不宜外泄，塞东西桥，更树石栏。是年二月春，泮池水涌跃数丈许，有声如雷，有物如龙，蜿蜒行水上，逾时不灭；观者如堵。次年春榜，刘必达举《礼闱》第一。石屏在泮池前，石栏杆在泮池周围。

学署　在文庙东，嘉靖辛丑年移建。

梦野台书院　在县东门内。邑祭酒鲁铎读书处。

射圃　旧圃在城内学南，成化壬寅，知县姜绾立。今徙置新学东，而圃亭就废。

学基　儒学新基在清河桥北。嘉靖辛丑，佥宪柯乔易民地，并废县义仓地而裒置焉。按：学西地基，旧被豪强侵占。天启间，知县程维楧任赞化，始正经界。

社学　：上白村十六学，下白村十七学，云潭村十六学，官城村十二学，方乐村十二学，南黄村九学，附学村二学，在城村三学。成化十七年，知县姜绾劝民刱立。

干滩社学　今废。然干滩自兴学以后，邑中如鲁祭酒、周少保、陈司徒、魏观察诸公，皆相继而起。县令姜绾有记。

义学　在县南一里义河边。成化十七年，知县姜绾建，且以县前官地铺房二十间收租纳学，中给师生。弘治十四年，知县周端重修。

学田　、旧田共二段，坐落张官畈者，奉祀程一鉴输入；坐落申家台者，推官袁履断入。久已无

有新田共二段：廖家垱十二石五斗，柳家河四石零。其田除纳赋输县外，馀租贮仓，候学道取给寒生。

学仓　旧仓在城内学东南隅，知县姜绾立。今仓基在学后，未建。岁编斗级二名。

荆门州学　在平秦门内。洪武二年，知州戴昌因元故址建之。成化初，知州俞诰易棂星门以石。成化中，知州阴子淑作“泮池石桥” ，知州杨琇立“泮池坊。” 万历十六年，推官邓美政创建南门外，新墉数仞，又建阁于前，为文昌门。崇祯十六年，斋庑祠亭俱毁于贼，惟正庙仅存棂星门。

皇清顺治三年，知州薛继岩修“启圣祠。”教官田一缵。

邑人贺运清同修。康熙二年，火。名宦、“乡贤” 二祠今废。

学正宅　在学内

“东山书院　” “二孙状元读书处。”

象山书院　：在蒙泉南。顺治十五年，知州薛继岩重修。

当阳县学　在县治西。旧在玉阳山，宋以前无考。《元儒学记》云：“知县张彦文创建。至元中，知县王元宾、赵珪修。元末兵燹。明洪武初，知县祁守道改迁方城。洪武中，知县魏忠复还故址。” 嘉靖二十五年，知县侯加祥迁九子山下，与学署分隔一水。万历八年，知县胡朝因隔阻水不便，改迁县治西门外。三十五年，知县李启元、教谕余蛟以庙北向，非制，始徙入城，而庙制如旧。东西列两庑，前为戟门，为棂星门，门之外为泮池二。旧在棂星门内，知县胡如川以其逼，徙之于外。又为门屏，庙后为明伦堂。堂前为东西斋，东曰“进德” ，西曰“修业” ，后为启圣祠。戟门东为名宦祠，西为乡贤祠。庙之左为大魁阁，学斋左为碑亭，为《尊经阁》。

皇清顺治乙酉，城陷，正殿、两庑、“启圣、名宦、乡贤”诸祠。

俱烬，止存明伦堂、棂星门。顺治十三年知县唐彦襄修复。十六年知县许毓仁修“启圣祠。” 康熙元年大兵进山贮粮。学宫两庑、斋房、名宦、乡贤祠俱圮。尊经阁、敬一亭俱阙，未修。

射圃　今废

学正宅　在明伦堂西。学正黄圣年重修。